My onderwyser, my held! - LitNet | LitNet
Menings | Opinions > Taal | Language > ATKV-Portaal > Deel | Share Stuur artikel | Mail article
My onderwyser, my held! LitNet2012-10-11
"Ek was bevoorreg om in die platteland te kon skoolgaan! Ek was in Hoërskool Kroonstad (Blouskool) en is dankbaar vir die onderwysers wat potensiaal in my gesien het en groeigeleenthede geskep het. Retha Stoltz was my Afrikaans-onderwyseres (sy is steeds by die skool) en onder andere verantwoordelik vir redenaars en debat. Ons het letterlik ure oor verskillende onderwerpe gepraat en as ek nou terugkyk, het dit my gehelp om te leer om goeie navorsing te doen, te luister en dan 'n eie mening te kan vorm. Chris Verhoef was die skoolhoof en hy het uit sy pad gegaan om vir ons as jong leiers geleenthede te bied om nuwe dinge te kan doen en verantwoordelikheid te aanvaar. Ons was in 1995 baie arrogant en het die skool se bestuurraad aangevat omdat daar geen leerders in die liggaam was nie (dit was nog voordat die Skolewet in werking getree het en leerders deel daarvan gemaak het) en geëis om verteenwoordiging te kry! Ons is toegelaat en dit was 'n goeie leerskool vir dit waarmee ek eendag my eie brood en botter sou verdien. Oor die jare was daar baie onderwysers wat buite die klaskamer (sportvelde, toere, kampe, ens) soveel moeite gedoen het om ons menswees te belê. Baie dankie daarvoor – ek besef vandag dit was liefdeswerk sonder betaling!" – Jaco Deacon, adjunk uitvoerende hoof, FEDSAS
"Daar was verskeie onderwysers wat 'n groot rol gespeel het in my lewe, maar as ek een moet uitsonder, is dit Andrew Walls, my skeinatonderwyser by De Villiers Graaff op Villiersdorp. Mnr Walls was 'n kort, koddige mannetjie wat deur sy voorbeeld gelei het eerder as deur dwang. Nie dat hy nie soms moeilik was nie, maar deur sy streng beeld het daar baie empatie en begrip gestraal, veral vir ons Engelse koshuiskinders wat ver van die huis af was. Sy modesin was nou nie juis van die skerpste nie, en hy is gereeld daaroor gespot. Vandag onthou ek nie veel van die skeinat wat hy my geleer het nie, en nog minder van sy modesin, maar wel baie van die lewenslesse en lewenswysheid wat hy my geleer het. Dat dit nie jou aardse besittings is wat belangrik is nie, maar jou karakter. Dat eerlikheid en lojaliteit ver verhewe is bo ander deugde. Dat 'n mens moet opstaan vir dié wat swaarkry en wat minderbevoorreg is. Dat jy altyd alle vroue soos dames moet behandel ongeag hul stand in die lewe. Dat jou woord jou eer is. Dat mense op jou moet kan staatmaak. Dat dit slegs deur die Here se genade is dat ons gered is. Ek dink die afgelope tyd baie aan hom presies 45 jaar na matriek. Ek glo hy was in alle opsigte 'n ideale onderwyser. Ek eer vandag sy nagedagtenis." – Graham Bam, provinsiale bestuurder, FEDSAS
Wil jy jou storie van 'n besonderse onderwyser met LitNet deel? Stuur vir ons jou bydrae om deel te word van die groot dankie-sê aan onderwysers.